KOŠICE. Dve z troch obetí piatkovej smrteľnej nehody v centre Košíc, ktorá niektorým pripomenula bratislavskú tragédiu na Zochovej, sú chodkyne.
Jedna zomrela priamo na mieste.
Druhú priviezli záchranári vo veľmi vážnom stave na urgentný príjem.
Napriek mimoriadnemu úsiliu zdravotníkov, ktorí ju oživovali vyše hodiny a pol, však vážnym zraneniam podľahla.
Tretia chodkyňa bola so zraneniami prevezená do nemocnice, podľa predbežnej lekárskej správy utrpela ľahké zranenia s dobou liečenia do 14 dní.
Na mieste zomrel aj vodič Škody Fabia.
Zrazili sa tam tri autá - BMW, Škoda Fabia a peugeot.
Podľa prvých informácií išiel vodič BMW po Gorkého ulici v smere od Národnej banky Slovenska k Štefánikovej veľmi rýchlo a cez dve plné čiary prešiel do protismeru, kde sa zrazil so škodovkou, ktorá šla vo svojom pravom pruhu.
BMW potom začalo nekontrolovateľne rotovať a svojou zadnou časťou zachytilo tri chodkyne vo veku 59, 61 a 67 rokov, ktoré kráčali po priechode na kruhovej križovatke pri Jumbe. Dve zrážku neprežili.
Vodiči BMW a peugeota zranenia neutrpeli.Nehoda v Košiciach si vyžiadala už tri obete, jedna zo zranených zomrela v nemocnici Čítajte
Nechránení chodci
Priechod pre chodcov na Gorkého v tesnej blízkosti kruhovej križovatky je dvojfázový a chodci musia často zastať uprostred štvorprúdovky bez ostrovčeka.
Podľa aktivistov aj samosprávy ide o jedno z najnebezpečnejších miest pre chodcov v Košiciach.
Časté sú aj kolízie na križovatke, ktorú najmä návštevníci Košíc niekedy nesprávne považujú za kruhový objazd.
Chcú viac bezpečnosti
No a práve táto križovatka by sa mala výrazne zmeniť a stať sa bezpečnejšou pre chodcov, cyklistov aj vodičov.
Najdôležitejšie správy z východu Slovenska čítajte na Korzar.sme.sk. Všetky správy z Košíc nájdete na košickom Korzári